Kedves Testvéreim!

Varga László megyéspüspök főpásztori rendelkezése értelmében **2020. május 18-tól, hétfőtől újra lehet nyilvánosan ünnepelni a szentmisét a hívő nép részvételével**, **de továbbra is érvényben van a vasárnapi szentmisén való részvétel kötelezettsége alóli felmentés** mindazok számára, akik koruknál, vagy egészségi állapotuknál fogva veszélyeztetettek, vagy elővigyázatosságból nem mennek közösségbe.

Az egyházközség képviselő testületével történt egyeztetés után a miserend a nagyatádi Szent Kereszt Felmagasztalása plébánia területén a némi módosítással a megszokott rend szerint alakul. (A szentmisék pontos rendje a hirdetőtáblán olvasható.)

Az állami és egyházi rendelkezéseket figyelembe véve az alábbi kötelező előírásokat kérem betartani a templomba való bejövetelkor, illetve a szentmisén való részvételkor:

* A templomba való belépéskor a kihelyezett **kézfertőtlenítő használata kötelező.**
* A templomban (szentmise alatt is!) **kötelező a szájat és orrot eltakaró maszk, vagy kendő viselése.**
* Kötelező az egymástól való **1,5 méteres távolság megtartása** a templom egész területén, a padokban és az áldozáshoz való kivonuláskor is. (Az egy háztartásban élők számára ez a távolságtartás nem kötelező.) Kérem, hogy a padokban/székeken és az álló helyeken is úgy foglaljanak helyet, hogy a szükséges távolságot meg tudják tartani, és nyomatékosan kérem, hogy jelen rendkívüli helyzetben ne ragaszkodjunk túlságosan a megszokott helyünkhöz!
* A szenteltvíz tartók továbbra is üresen állnak, aki szeretne szenteltvizet haza vinni, szentmisék előtt/után kérhet a sekrestyében.
* A szentmisén a **békeköszöntéskor továbbra is a meghajlás**t alkalmazzuk a béke és szeretet gesztusaként!
* Az **áldoztatás csak kézbe** lehetséges. A szájat és orrot takaró maszkot (vagy kendőt) áldozás előtt szíveskedjenek levenni, és áldozás előtt szíveskedjenek a kezüket fertőtleníteni! (Ebben a ministránsok, segédkezők segíteni fognak.)
* Kérem, hogy a perselybe szánt adományokat a szentmise végén a kihelyezett perselyekbe helyezzék el!
* **A 65 év feletti testvéreimet kérem, hogy a hétköznapi, illetve a szombat esti szentmiséket látogassák,**
* **a 65 év alatti testvéreimet pedig kérem, hogy a vasárnapi szentmiséket látogassák!**
* **Légúti panaszokkal küzdő, valamint lázas betegek nem vehetnek részt a szentmisén!**

A magunk és egymás iránti felelősségünk tudatában Kérem a fenti szabályok pontos és maradéktalan betartását!

Legyünk figyelmesek, megérőek és türelmesek egymással és önmagunkkal!

Nagyatád, 2020. május 17.

Mindannyiunk életét Isten szeretetébe ajánlva:

Sándor László

nagyatádi plébános